PROJEKTS

**LATVIJAS REPUBLIKAS MINISTRU KABINETA**

**SĒDES PROTOKOLLĒMUMS**

Rīgā Nr. 2017.gada \_\_.\_\_\_\_\_\_

.§

**Par Informatīvo ziņojumu**

 **“ Par Ministru kabineta 2015.gada 31.marta noteikumu Nr.153 “Noteikumi par pasažieru kategorijām, kuras ir tiesīgas izmantot braukšanas maksas atvieglojumus maršrutu tīkla maršrutos” ieviešanu”**

(…)

1. Pieņemt zināšanai iesniegto informatīvo ziņojumu.
2. Atbalstīt informatīvā ziņojuma VIII sadaļā piedāvāto risinājuma modeli.
3. Satiksmes ministrijai nodrošināt braukšanas maksas atvieglojumu saņēmēju uzskaites valsts informācijas sistēmas ieviešanu līdz 2020.gada 31.decembrim.
4. Satiksmes ministrijai līdz 2017.gada 1.maijam noteiktā kārtībā iesniegt Ministru kabinetā grozījumus Sabiedriskā transporta pakalpojumu likumā paredzot:
	1. braukšanas maksas atvieglojumu saņēmēju uzskaites valsts informācijas sistēmas izveidi valsts noteikto braukšanas maksas atvieglojumu saņēmēju kontroles nodrošināšanai, kurā VSIA “Autotransporta direkcija” kā pārzinis apstrādā tādus personas datus no Veselības un darbspēju ekspertīzes ārstu valsts komisijas, Valsts bērnu tiesību aizsardzības inspekcijas, Sabiedrības integrācijas fonda un Pilsonības un migrācijas lietu pārvaldes, kas apliecina personas tiesības izmantot braukšanas maksas atvieglojumus, kā arī pašvaldību elektroniski sniegtās informācijas par valsts noteikto braukšanas maksas atvieglojumu saņēmēju braucieniem pilsētas nozīmes maršrutos, analīzei;
	2. deleģējumu Ministru kabinetam noteikt braukšanas maksas atvieglojumu saņēmēju uzskaites valsts informācijas sistēmas izveidošanas un izmantošanas kārtību un iekļaujamās informācijas apjomu, kā arī  kārtību, kādā republikas pilsētu pašvaldība informācijas sistēmu izmanto valsts un pašvaldības noteikto braukšanas maksas atvieglojumu saņēmēju administrēšanai.
5. Satiksmes ministrijai (VSIA “Autotransporta direkcija”) piešķirtā valsts budžeta finansējuma ietvaros līdz 2018.gada 30.jūnijam izveidot braukšanas maksas atvieglojumu saņēmēju uzskaites valsts informācijas sistēmu.
6. Satiksmes ministrijai līdz 2017.gada 30.jūnijam sagatavot un noteiktā kārtībā iesniegt Ministru kabinetā grozījumus Ministru kabineta 2015.gada 31.marta noteikumos Nr.153 “Noteikumi par pasažieru kategorijām, kuras ir tiesīgas izmantot braukšanas maksas atvieglojumus maršrutu tīkla maršrutos”, paredzot, ka:
	1. valsts noteikto braukšanas maksas atvieglojumu saņēmēju elektronisku identifikāciju reģionālās nozīmes maršrutos realizē, izmantojot sabiedriskā transporta pakalpojumu pasūtītāja, noteiktus identifikācijas līdzekļus, nosakot pārejas periodu līdz 2020.gada 31.decembrim;
	2. Republikas pilsētu pašvaldībām ir pienākums informāciju par valsts noteikta braukšanas maksas atvieglojuma saņēmēja statusu iegūt braukšanas maksas atvieglojumu saņēmēju uzskaites informācijas sistēmā, kā arī elektroniski tajā iesniegt informāciju par valsts noteikto braukšanas maksas atvieglojumu saņēmēju pārvadāšanu pilsētas nozīmes maršrutos. Republikas pilsētu pašvaldībām, kas nenodrošina elektronisku pasažieru braucienu uzskaiti, noteikt pārejas periodu attiecīgas sistēmas ieviešanai līdz 2020.gada 31.decembrim.
7. Satiksmes ministrijai sagatavot un iesniegt Finanšu ministrijā fiskāli neitrālus priekšlikumus par valsts budžeta ieņēmumu palielināšanu no pievienotās vērtības nodokļa, kas aprēķināms par pasažieru pārvadājuma pakalpojuma sniegšanu Ministru kabineta 2015.gada 31.marta noteikumos Nr.153 “Noteikumi par pasažieru kategorijām, kuras ir tiesīgas izmantot braukšanas maksas atvieglojumus maršrutu tīkla maršrutos” noteiktajām pasažieru kategorijām” paredzētajām pasažieru kategorijām, lai nodrošinātu izmaksājamo kompensācijas apmēru, attiecīgi palielinot Satiksmes ministrijas finansējumu bāzes izdevumus programmā 31.00.00 “Sabiedriskais transports” (apakšprogramma 31.07.00 “Dotācijas sabiedriskā transporta pakalpojumu sniedzējiem ar braukšanas maksas atvieglojumiem saistīto zaudējumu segšanai”) 2018.gadam un turpmākajiem gadiem.
8. Jautājums par papildu finansējuma piešķiršanu Satiksmes ministrijai no valsts budžeta valsts noteikto braukšanas maksas atvieglojumu saņēmēju elektronisku identifikācijas līdzekļu sistēmas ieviešanai reģionālās nozīmes maršrutos skatāms Ministru kabinetā likumprojekta “Par vidējā termiņa budžeta ietvaru 2020., 2021. un 2022.gadam” un likumprojekta “Par valsts budžetu 2020.gadam” sagatavošanas procesā, ievērojot valsts budžeta finansiālās iespējas.
9. Iekšlietu ministrijai jaunās paaudzes elektronisko identifikācijas karšu (eID) iepirkuma  tehniskajā specifikācija iekļaut nepieciešamos tehnoloģiskos priekšnoteikumus, lai kartes nākotnē varētu izmantot valsts noteikto braukšanas maksas atvieglojumu saņēmēju elektroniskai identifikācijai, kā arī vienotai valsts noteikto atvieglojumu saņēmēju attālinātai identifikācijai un uzskaitei vienota portāla ietvaros.
10. Institūcijām, kas veic personu, kurām pienākas valsts noteiktie braukšanas maksas atvieglojumi statusu apliecinošu dokumentu izsniegšanu, tehniskajās specifikācijās izvērtēt iespēju aprīkot apliecības ar pretviltošanas līdzekļiem, kas dotu iespēju elektroniskā veidā nolasīt kartē ierakstīto informāciju, pēc kuras iespējams identificēt personu, paredzot datu šifrēšanu valsts budžeta līdzekļu ietvaros.
11. Iekšlietu ministrijai, Labklājības ministrijai un Sabiedrības integrācijas fondam līdz 2017.gada 20.aprīlim iesniegt Satiksmes ministrijā informāciju par 2017.gadam nepieciešamo finansējumu Pilsonības un migrācijas lietu pārvaldes, Veselības un darbspēju ekspertīzes ārstu valsts komisijas, Valsts bērnu tiesību aizsardzības inspekcijas un Sabiedrības integrācijas fonda  informācijas sistēmu/datubāzu pilnveidošanai un salāgošanai ar braukšanas maksas atvieglojumu saņēmēju elektroniskās uzskaites sistēmu. Satiksmes ministrijai normatīvajos aktos noteiktajā kārtībā sagatavot un pēc saskaņošanas ar Finanšu ministriju iesniegt izskatīšanai Ministru kabinetā rīkojuma projektu par līdzekļu piešķiršanu no valsts budžeta programmas 02.00.00 "Līdzekļi neparedzētiem gadījumiem".
12. Pilsonības migrācijas lietu pārvaldei, Veselības un darbspēju ekspertīzes ārstu valsts komisijai, Valsts bērnu tiesību aizsardzības inspekcijai un Sabiedrības integrācijas fondam sešu mēnešu laikā no normatīvo aktu, kas nosaka braukšanas maksas atvieglojumu saņēmēju uzskaites valsts informācijas sistēmas izveidošanas un izmantošanas kārtību pieņemšanas, pilnveidot to kompetencē esošās informācijas sistēmas, lai nodrošinātu datu apmaiņu par personām, kurām ir valsts noteikti braukšanas maksas atvieglojumi sabiedriskajā transportā ar šo sistēmu.
13. Izglītības un zinātnes ministrijai sadarbībā ar Pilsonības migrācijas lietu pārvaldi līdz 2017.gada 31.decembrim nodrošināt informācijas apmaiņu par pilngadīgiem bērniem līdz 24 gadu vecumam, kas turpina vispārējās, profesionālās, augstākās vai speciālās izglītības ieguvi pilna laika klātienes studijās.
14. Atzīt par aktualitāti zaudējušu ar Ministru prezidenta 2016.gada 6.septembra rezolūciju Nr.90/TA-762/7885 doto uzdevumu.
15. Atzīt par aktualitāti zaudējušu Ministru kabineta 2016.gada 21.jūnija sēdes protokollēmuma (prot. Nr.30 41.§) “Noteikumu projekts “Grozījumi Ministru kabineta 2015.gada 31.marta noteikumos Nr.153 “Noteikumi par pasažieru kategorijām, kuras ir tiesīgas izmantot braukšanas maksas atvieglojumus maršrutu tīkla maršrutos””” 2.punktā doto uzdevumu.
16. Atzīt par aktualitāti zaudējušu Ministru kabineta 2016.gada 27.septembra sēdes protokollēmuma (prot. Nr.48 50.§) "Grozījumi Ministru kabineta 2014.gada 11.februāra noteikumos Nr.96 "Nodokļu un citu maksājumu reģistrēšanas elektronisko ierīču un iekārtu lietošanas kārtība"" 2.punktā doto uzdevumu.

Ministru prezidents M.Kučinskis

Valsts kancelejas direktors

Iesniedzējs:

Satiksmes ministrs U.Augulis

Vīza:

Valsts sekretāra vietā-

valsts sekretāra vietniece Dž.Innusa

30.03.2017.

873

D.Ziemele-Adricka 67028036

dana.ziemele-adricka@sam.gov.lv